AlexejDobrolubov/national_council_slovak_2010 huggingface dataset:
39. schôdza NR SR - 1.deň - B. popoludní
Dátum: 2025-09-09
Poslanec: Vančo, Branislav (PS)
Druh vystúpenia: Vystúpenie s faktickou poznámkou

181. Ďakujem, pán predseda. Tento návrh zmeny rokovacieho poriadku je protiopozičný a je protidemokratický. Kolegyňa Plaváková spomínala množstvo dôvodov, prečo máme dôvod si to myslieť. Zároveň to vyzerá, ako keby súčasná väčšina v parlamente si myslela, že bude mať tú väčšinu navždy, pretože ako keby nemysleli na to, akým spôsobom ukrajujú z práv opozície, či už ide o tie lehoty, či už ide o likvidáciu tretieho čítania, čo je naozaj veľmi problematické, ale aj samotný proces prípravy tých návrhov zmien, kedy boli ignorované návrhy opozície. Takto sa to jednoducho, jednoducho nemá robiť, pretože potom je zrejmé, že tento návrh je naozaj protiopozičný, protidemokratický, ale ešte aj hlúpy a krátkozraký. A tých, ktorí budú za toto, za tento návrh hlasovať, to môže v budúcnosti mrzieť, pretože budú v opozícii a potom si uvedomia, za čo hlasovali. Môj druhý bod sa týka toho, že v demokracii a v parlamente, v demokratickom parlamente nejde v prvom rade o efektivitu alebo rýchlosť. Schvaľujeme tu pravidlá, zákony pre všetkých, ktoré majú na ne dopad a prvoradý záujem má byť na kvalite, na tom, aby tie zákony boli správne, aby boli kvalitné, alebo aby aspoň neškodili, a to sa práve bude diať. Čím viac bude skrátených legislatívnych konaní, čím viac sa obmedzia práva opozície, čím viac sa zlikviduje tretie čítanie, o to viac škodlivých zákonov sa tu bude schvaľovať.
35. schôdza NR SR - 15.deň - A. dopoludnia
Dátum: 2025-06-18
Poslanec: Vančo, Branislav (PS)
Druh vystúpenia: Vystúpenie s faktickou poznámkou

72. Ďakujem, pán predsedajúci. Ďakujem, Martin, za tvoje vystúpenie, veľmi dôležitý pohľad, ktorý si predniesol a myslím si, že keď už nič iné, keď už by tie naše argumenty nepočúvali napríklad poslanci za stranu HLAS alebo SMER, alebo SNS, tak minimálne by mali teba počúvať, pretože schváliť v týchto ťažkých časoch pre nich doživotnú rentu vo výške 5-tisíc eur mesačne pre pána Žilinku, pre generálneho prokurátora, je pľuvanec do tváre. Ľudia, ktorí zarábajú ako rodina len niekoľko stovák eur mesačne, živia deti, snažia sa, aby vyštudovali, naozaj že nemajú ani na jedlo, sa musia pozerať tomu, ako koalícia pretláča doživotnú rentu pre generálneho prokurátora len preto, aby si zabezpečili ovládnutie prokuratúry. Veď to je absolútne perfídne. A nerozumiem, ako si to, údajne, sociálnodemokratické strany vôbec môžu dovoliť pri zmysloch. Ak sú pri zmysloch a vnímajú situáciu ľudí, a to sú, to nie je pár ľudí navyše, ktorí takto žijú na Slovensku. My máme milión ľudí, pätina obyvateľov Slovenska je pod alebo na hranici chudoby. A oni idú dať Žilinkovi rentu, ktorá keď sa dožije, neviem, nejakého priemerného veku, tak to bude vyše milión eur dokopy. Absolútne perfídne. Ďakujem za tvoje vystúpenie ešte raz, Martin.
35. schôdza NR SR - 15.deň - A. dopoludnia
Dátum: 2025-06-18
Poslanec: Vančo, Branislav (PS)
Druh vystúpenia: Vystúpenie s faktickou poznámkou

64. Ďakujem, pán predsedajúci. Ďakujem, Jaro, za tvoje vystúpenie. Myslím, že existuje na Slovensku málo ľudí, ktorí by vedeli lepšie povedať zo svojich vlastných skúseností, ako to funguje, ako funguje generálny prokurátor, akú obrovskú má moc, ako môže mariť trestné konanie, ako môže mariť prácu polície, nech je akokoľvek dobrá. A veľmi jasne si vysvetlil a ukázal, prečo Robert Fico chce mať vlastného ešte lojálnejšieho a poslušnejšieho generálneho prokurátora a prečo vlastne chce pána Žilinku pomocou tejto doživotnej renty motivovať, aby odišiel z tejto funkcie predčasne už po štyroch rokoch vo funkcii napriek tomu, že takáto renta nemá obdobu nikde. Ďakujem za tie konkrétne prípady, lebo naozaj častokrát ľudia ani netušia, čo všetko sa tu udialo, koľko špiny v rámci tých trestných konaní, vyšetrovaní, koľko sa zahladilo alebo zamietlo pod koberec, zmarilo, a to aj vďaka generálnym prokurátorom. Mali sme tu pána Trnku, ktorý, videli sme to na videu vďaka pánovi Kočnerovi, ktorý sa rozprával s pánom Počiatkom o rôznych kauzách, ale nič nerobil. Jediné, čo chcel, je udržať sa v tej funkcii, byť v tej pozícii, byť v tej pozícii toho všemocného pána, vládcu prokuratúry ale nie preto, že by chcel vyšetrovať zločinnosť, chrániť ľudí pred kriminalitou, ale len preto, aby tam mohol byť, tak bol ochotný slúžiť hocikomu, dokonca aj Kočnerovi.
35. schôdza NR SR - 15.deň - A. dopoludnia
Dátum: 2025-06-18
Poslanec: Vančo, Branislav (PS)
Druh vystúpenia: Vystúpenie v rozprave

38. Ďakujem za ospravedlnenie, prijímam, pán predsedajúci, skáčete nám do vystúpení, robíte to pravidelne, táto téma absolútne súvisí. Ľudia, ja som nespomenul pána Paru alebo Lindtnera ako kandidátov na generálneho prokurátora, keď skončí pán Žilinka. Účelom doživotnej renty bolo, aby pán Žilinka sa vzdal funkcie po štyroch rokoch vo funkcii. Po štyroch rokoch, čiže teraz. Aby si tam Robert Fico mohol dosadiť Paru alebo Lindtnera. A je dôležité, aby ľudia vedeli, aj tí, čo budú hlasovať o tom, či sa prelomí veto prezidenta v tejto veci, aby ľudia, aby ľudia vedeli, koho si chce Robert Fico dosadiť za generálneho prokurátora. Generálny prokurátor môže zasiahnuť do akéhokoľvek trestného konania na Slovensku, priamo či nepriamo. Či už prostredníctvom § 363 môže, keďže má podriadených, ktorí sú mu podriadení takým spôsobom, že závisí od nich, závisí od jeho rozhodnutia nielen ich kariérny postup, ale vôbec existencia v rámci, v rámci prokuratúry. Preto je dôležité, a hovorím, to, že je to témou aj v tejto rozprave, je zásluhou Erika Kaliňáka, ktorý povedal, že Marek Para a pán Lindtner sú kandidáti SMER-u na generálneho prokurátora, keď sa pán Žilinka vzdá svojej funkcie. A musím povedať, že títo ľudia nie sú, nie sú kvalifikovaní odborne, to je jedna vec, a zároveň majú nejakú históriu a nech si každý urobí názor, nech si každý urobí názor vrátane vás, pán predsedajúci, či sú vhodní kandidáti na generálneho prokurátora. A opakujem, všetky tieto informácie, ktoré chcem predniesť, mám na to ešte skoro 19 minút, ktoré mi patria, keďže vystupujem za klub Progresívne Slovensko, sú to verejné informácie o nich a nech si každý urobí názor. Pán Para zastupoval napr. Pavla Ruska, zastupoval Roberta Kaliňáka, bol podpredsedom strany Národná koalícia, kandidoval v komunálnych voľbách, jeho strana podporila Štefana Harabina v prezidentských voľbách. Marek známy je, Marek Para je známy tiež ako obhajca Mariána Kočnera, ktorý si odpykáva trest za falšovanie televíznych zmeniek a čelí aj podozreniam z objednávky vraždy novinára Jána Kuciaka. Pán Para zastupoval aj oligarchu Norbertka Bödöra, ktorý je, samozrejme, blízky spolupracovník pána Fica takisto.
35. schôdza NR SR - 15.deň - A. dopoludnia
Dátum: 2025-06-18
Poslanec: Vančo, Branislav (PS)
Druh vystúpenia: Vystúpenie v rozprave

36-2 A v prvom rade nesmie z tejto funkcie odísť. Áno, je to zvláštne, pretože ja som jeden z jeho najväčších kritikov a je pravda, že svoju funkciu vykonáva úplne v rozpore s tým, čo sľúbil pri verejnom vypočutí, keď na túto funkciu kandidoval. Na druhej strane ak má prísť k tomu, že generálnym prokurátorom sa stane jeden z najbližších ľudí Roberta Fica, ktorý trebárs stiahne aj obžalobu v prípade, v prípade Očistec, v prípade pána podpredsedu Gašpara, tak bude lepšie, keď tam bude pán Žilinka. Veľmi ťažko sa mi to hovorí, ale je to tak. Zároveň pán Žilinka môže čeliť, ak nebude náhodou táto renta schválená nakoniec, máme tu informácie o tom, že HLAS nechce prelomiť veto prezidenta v tejto veci, uvidíme, ako sa nakoniec zachovajú, ale teda ak by dodržali svoje slovo, čo teda dúfam, že dodržia, tak môže prísť k tomu, že pán Žilinka bude terčom diskreditačnej kampane a bude musieť, bude musieť alebo bude tlačený do toho, aby odišiel sám, dobrovoľne, bez renty, bez ničoho. To je to, čo sa tu veľmi ľahko môže stať, pretože, pretože toto je vysoká hra, je očividné, že je to priorita Roberta Fica aj pána Gašpara, aby k tomuto došlo. Pokiaľ ide o alternatívy prezidentovho veta, tak, samozrejme, tá prvá alternatíva je tá správna, zrušenie doživotnej renty pre pána Žilinku je jediné dobré riešenie. Generálny prokurátor, môžme mať debatu o tom, či si zaslúži doživotnú rentu, ja si myslím, že v čase konsolidácie a po tomto výkone naozaj nie je žiadny dôvod, aby dostal po siedmich rokoch, po siedmich rokoch túto, túto rentu, teda nie po štyroch, takže tá alternatíva dva, ktorú navrhuje pán prezident, samozrejme, nie je, nie je namieste. No ja využijem, keďže stále tu hrozí, že pán Para alebo pán Lindtner sa môžu stať, jeden z nich sa môže stať generálnym prokurátorom a ja som presvedčený o tom, že to je ten plán, osobne favorizujem pána Lindtnera, tak si povedzme o nich niečo. Všetko je z verejných zdrojov. Pán Para pôsobí v advokácii od roku 2007, zastupoval mnohých podnikateľov, vplyvných oligarchov, mafiánov... (Prerušenie vystúpenia predsedajúcim.) Danko, Andrej, podpredseda NR SR Pán poslanec, čo má pán Para s touto témou? Ešte nie je ani kandidát. Môžte sa držať témy? Je to človek, súkromná osoba, ja som ho nevidel v živote, ale držte sa, prosím, témy. Vančo, Branislav, poslanec NR SR Pán podpredseda, čo má mixovanie PS-ka s novelou ústavy? Danko, Andrej, podpredseda NR SR Pán Vančo, ešte raz... Vančo, Branislav, poslanec NR SR Prestaňte, prestaňte. (Rečník pohrozil predsedajúcemu prstom.) Danko, Andrej, podpredseda NR SR To komu dvíhaš ruku? Ty komu dvíhaš ruku?! To aké gestá používate? To čo si dovoľujete?! Prerušujem rozpravu do 10.25 h, kým sa pán poslanec ukľudní. A poslednýkrát ste sa takto vyjadrovali! (Prestávka.)
35. schôdza NR SR - 13.deň - B. popoludní
Dátum: 2025-06-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

341. No, pôvodne som chcel reagovať na teda, čo ste uviedli ohľadom toho, tých tvrdení a analýz pána Bujňáka, ale teda hlavne sa teraz spýtam, myslím si, že to je najdôležitejšie. Máme to chápať tak, že zajtra nebudeme hlasovať o tomto návrhu novely ústavy a bude sa presúvať až na september? (Reakcia poslankyne Plevíkovej mimo mikrofón.)
35. schôdza NR SR - 13.deň - B. popoludní
Dátum: 2025-06-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

329. Ďakujem, pán predsedajúci. Pán minister Taraba, vy, podľa vášho teda vystúpenia je zjavné, že netušíte vlastne čoho ste navrhovateľom. Toto nie je žiadna normálnosť. A teda pani kolegyňa Jurík to vo svojej predchádzajúcej faktickej poznámke nepovedala na plné ústa, ale ja to poviem, pretože zakaždým, keď tento parlament rokuje v noci, tak sa chystá koalícia schváliť tie najväčšie svinstvá. A to bol príklad promafiánskeho balíčka, to bol príklad aj ruského zákona proti mimovládkam a je to aj príklad tejto novely, ktorá nikomu nepomôže, ale naopak bude iba škodiť a ubližovať.
35. schôdza NR SR - 13.deň - B. popoludní
Dátum: 2025-06-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

253. Ďakujem, pán predsedajúci. Ďakujem, pán Mikloško, za vaše vystúpenie. Ja by som chcel zdôrazniť a nadviazať na to, čo ste povedali, lebo ja som to aj viacerým vašim kolegom hovoril v osobných rozhovoroch o tejto možnosti, o tejto hrozbe pre vatikánske zmluvy, že sa tu otvára priestor právny. Predstavme si situáciu, že budúca nejaká väčšina v parlamente sa rozhodne, že naozaj Slovensko je sekulárny štát, prísne sekulárny a že to je súčasťou našej národnej identity, že budeme sekulárny štát. No, v tom prípade, samozrejme, bude si môcť dovoliť Slovensko ignorovať vatikánske zmluvy, takže veľmi ľahko sa môže táto zbraň proti progresivizmu otočiť úplne iným smerom. A na to by mali vaši kolegovia myslieť. A druhú vec, ktorú chcem povedať je, že tá kresťanská morálka, aspoň teda ako ja si teda ju pamätám a z mladosti a z toho, čo ja vnímam u aj niektorých predstaviteľov cirkvi alebo pápežov posledných, je o tom, že každý je vlastne tam vítaný. A že ľudská dôstojnosť je dôležitá hodnota, ktorá je ale dôležitá aj pre nás liberálov. Dôstojnosť človeka je niečo za čo, vlastne o čo tu ide. Pretože táto novela ústavy vlastne napáda dôstojnosť ľudí, ktorých sa týka, ktorých sa bude osobne dotýkať a ktorí už teraz sú dotknutí už touto rozpravou alebo tým, že sa o tom hovorí v médiách a majú z toho strach, majú z toho úzkosti a boja sa, čo príde ďalej. No, a preto si myslím, že kresťanskí demo... (Prerušenie vystúpenia časomerom.)
35. schôdza NR SR - 13.deň - B. popoludní
Dátum: 2025-06-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

213. Ďakujem, pán predseda. Pán Čellár, demokratický a právny štát nie sú a neboli prázdne pojmy, keď Slovensko ich prijalo do svojho ústavného systému a, samozrejme, že vychádzali jednak z praxe z teórie práva iných štátov, západných demokratických právnych štátov a mali sme aj nejaké záväzky medzinárodnoprávne a z toho sme vychádzali. Čiže to sa nedá porovnávať s tým, čo sa tuna deje úplne. A ďalšia vec, práva nie sú kultúrno-etické otázky. To sú úplne iné veci. Jednoducho práva ako právo nebyť diskriminovaný alebo právo na rovnaké zaobchádzanie alebo právo na rodinný život nie sú kultúrno-etické otázky. Nemá to nič s tým spoločné. Ten pojem kultúrno-etických otázok nie je definovaný a v podstate môže sa voľne rozširovať. Kdežto univerzálne práva, základné ľudské práva tu máme desaťročia, prihlásili sme sa k nim tým, že sme podpísali aj medzinárodné dohovory, aj v ústave. A práve to, čo tu teraz chcete schváliť, tak vlastne ako keby ohrozuje tie základné ľudské práva cez nejaký vágny pojem kultúrno-etických otázok, ktoré ďalšie vlády, koalície, väčšiny v parlamente budú môcť rozširovať a tým viac a viac ohrozovať tie práva. No, a v tom je to nebezpečenstvo, ktoré my tam vidíme a ktoré vy si neuvedomujete. No, a ak... nemám už čas, tak nič.
35. schôdza NR SR - 13.deň - B. popoludní
Dátum: 2025-06-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

167. Ďakujem, pán predseda. Pán poslanec, spýtajte sa vášho predsedu Fica, čo to znamená vykostiť. On prvýkrát povedal pred časom, že to urobí, že vykostí KDH. A toto je, toto, čo sa tu deje a čoho ste vy teraz súčasťou, tak to je proces toho vykostenia, respektíve na konci tohto procesu bude to vykostenie. Takže spýtajte sa jeho, najlepšie on vám to na nejakej porade určite rád vysvetlí. No, tí konkrétni ľudia. Ja som čítal reálnu správu, samozrejme, že anonymne, lebo nemôžem zverejniť meno toho človeka. Áno, sú to ľudia, ktorí sú intersex, trans, LGBTI, rôzni ľudia, ktorí jednoducho sa boria s touto vecou a musia počúvať ešte, lebo to je proti nim celé zamerané, celé to je proti nim zamerané toto, čo sa tu deje, celé. A je to o tom, aby, ako som povedal, KDH malo túto dilemu, ale napríklad aj OĽANO. A ja by som chcel vyzvať Igora Matoviča, opätovne, lebo už je to iba o jednom hlase, aby si naozaj urobil poriadok vo svojom poslaneckom klube. Nech OĽANO nie je ten rozhodujúci hlas, nedodá ten rozhodujúci hlas, ktorý schváli túto novelu a bude hlasovať s Ficom. Igor Matovič dnes pomaly tu dostal pochvaly z každej strany koaličnej, ako dobre rozpráva. Už normálne láska medzi Matovičom, Smerom, SNS. Zrazu už je vám dobrý. Zrazu už je vám dobrý, keď slúži vašim záujmom, tak každý je vám dobrý. Ale my sa nerozčuľujeme preto, že útočíte na nás. My sa hneváme preto, že útočíte na tých najzraniteľnejších, ktorých sa dotkne táto novela ústavy, preto sa hneváme... (Prerušenie vystúpenia časomerom.)
35. schôdza NR SR - 13.deň - B. popoludní
Dátum: 2025-06-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

107/02 Ďakujem pán predsedajúci. Pán Danko zdrhol z pléna, asi sa mu ťažilo počúvať tých trinásť faktických poznámok na jeho vystúpenie. On, samozrejme, jeho vystúpenie nám ukázalo jeho vlastný mentálny svet. A to, že nadáva nám alebo nás tu rôznymi konšpiratívnymi rečami obviňuje z kadečoho, tak to mi tu ešte prežijeme. Ale problém je, že mnoho ľudí na Slovensku, to čo sa tu deje, že im to reálne ubližuje, že to v nich vyvoláva strach čo bude nasledovať. Ja som, pred asi pol hodinou, dostal správu od jedného človeka, ktorý sa ma pýtal, že čo bude nasledovať po tomto, keď to bude schválené, pretože sa bojí, že prídu, čo prídu, ďalšie, nejaká kriminalizácia alebo represie voči trebárs nebinárnym alebo trans ľuďom. A písal, že sa veľmi bojí a že mu to spôsobuje úzkosti. Presne toto robíte, pán Danko, ak počúvate niekde s koňakom v ruke teraz, tak spôsobujete ľuďom strach a úzkosti. Ľuďom, ktorí aj bez vašich hlúpych rečí majú dosť starostí. Nerobte to, prestaňte s tým.
35. schôdza NR SR - 13.deň - B. popoludní
Dátum: 2025-06-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

28. Ďakujem, pán predsedajúci. Pán poslanec Matovič, povedali ste veľa vecí a veľa hlúpostí a zavádzajúcich informácií, ale čo je zásadné, to ste nepovedali alebo teda tvárite sa, že to je inak, ale OĽANO, váš klub, bude hlasovať a budú to práve vaši dvaja poslanci, ktorí rozhodnú o tom, či bude táto novela ústavy prijatá alebo nie. Vy chcete robiť poriadky s Ficom aj s nami s progresívcami, ale vo vlastnom klube si neviete urobiť poriadok. Budete sa do nás navážať, lebo to je teraz dôležité, aby ste progresívcom vynadali. Ja vás vyzývam, aby ste si urobili poriadok vo vlastnom klube a neprispeli ako klub k schváleniu tejto novely ústavy, ktorú navrhuje Fico. Lebo vy mu pomáhate. Ak vaši dvaja poslanci budú za tento návrh hlasovať, tak OĽANO pod ním bude podpísané.
35. schôdza NR SR - 13.deň - A. dopoludnia
Dátum: 2025-06-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

108. Ďakujem, pán predseda. Lucia, podľa tvojich slov je zrejmé, že táto novela ústavy napáchala škody ešte predtým, ako bola vôbec schválená. Aj toto rokovanie samotné má negatívne dôsledky na množstvo ľudí, ktorí jednoducho majú obavy z toho, čo to bude znamenať pre nich. Pretože, čo je ale jasné, je, že úmyslom je vlastne poškodiť týchto ľudí, bojovať proti nim, pretože oni majú byť nejakí nepriatelia. Im chce Robert Fico dať terče na chrbty, aby sa ľudia medzi sebou štvali a neriešili to, že on nie je schopný vládnuť tak, aby sa táto krajina posúvala dopredu. A vlastne využíva na odpútanie pozornosti úplne tých najslabších, a tých čo žijú na okraji tejto spoločnosti, a nie kvôli nim, ale kvôli nám ostatným, kvôli tej majorite, ktorá sa k nim správa aj takýmto spôsobom, že vytvára návrhy zákonov, ktoré im majú ublížiť, ktoré majú vlastne podnecovať hnev na týchto ľudí, robiť z nich terče a obete. A ja by som chcel zároveň tiež apelovať na KDH, pretože podľa mňa a teda ja som strávil v kostole pomerne veľa času, keď som bol dieťa a počas svojej mladosti a som presvedčený, že tento návrh zákona je v rozpore s kresťanskou morálkou, pretože tam som počúval, že vlastne všetci sme ľudia, že sme si rovní a že všetci sú vítaní aj v... (Prerušenie vystúpenia časomerom.)
35. schôdza NR SR - 13.deň - A. dopoludnia
Dátum: 2025-06-16
Poslanec: Vančo, Branislav (PS)
Druh vystúpenia: Vystúpenie s faktickou poznámkou

38. Ďakujem, pán predsedajúci. Pán poslanec Podmanický, naozaj to bola taká znôška nezmyslov, že človek nevie, na čo má skôr reagovať. Namiesto toho, aby ste spravovali krajinu a posúvali ju vpred, tak robíte len politiku. Je samozrejmé, že dôležité je robiť aj politiku. Len keby ste robili aj niečo iné, ako len sa snažili udržať pri moci za každú cenu. To je dôvod tohto návrhu. Vieme z verejných vyjadrení, že úmysel na začiatku tejto novely ústavy bol zlý. Povedal to predseda váš, hovorili to ďalší ľudia, vaši predstavitelia. Takže my dobre vieme, s akým úmyslom, a všetci na Slovensku vieme, s akým úmyslom toto predkladáte. Zároveň aj kvôli tomu, že neviete riešiť reálne problémy ľudí, lebo dovoľte teda vysloviť názor, že naozaj to, že či sa decká na stužkovej prezliekajú za ženy alebo ženy za mužov, naozaj toto nie je problém a nikoho to netrápi. Dokonca teda ja som bol prezlečený za ženu na stužkovej našej pred vyše 25 rokmi (reakcie z pléna) a stále viem, že sú dve pohlavia. Nepotrebujem to mať v ústave, nič sa mi nestalo, naopak, bola z toho ohromná zábava, dokonca aj naši rodičia, ktorí sú teda o generáciu starší, sa na tom bavili a nebol žiadny problém. A nikto nikoho nenúti z našej strany. To, čo vy robíte, je, že tu vytvárate problém z niečoho, čo nie je problém, len preto, aby ste sa udržali pri moci. O nič iné vám nejde a rozoštvávate túto spoločnosť... (Prerušenie vystúpenia časomerom.)
39. schôdza NR SR - 13.deň - B. popoludní
Dátum: 2025-09-29
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

Ďakujem pekne. Ten záver bol taký v tom duchu hesla, ľudia si zaslúžia istoty. Ale v tomto prípade áno, že proste tí, ktorí sú jednak zamestnaní, tí, ktorí tvoria tie výplaty a proste vôbec ohodnotenie, tak aby mali v tom jasne, že minimálna mzda je minimálna mzda, proste, tam to začíta, to je to minimum. Nie že sme pod tým niekde, alebo to je potom troška taký divný, divný termín, že je to minimálna mzda, ale vlastne v skutočnosti môže byť ešte aj minimálnejšia. Tak aby tam bola tá istota, že minimálna mzda je minimálna mzda a potom všetko ostatné sa odvíja od toho a presne tak. Jednoducho osobné ohodnotenie je ešte niečo iné, lebo to je niečo čo hovorí o kvalite tej práce, o možno nejakom nadštandarde alebo nejakom doplnení toho základného platu. Lebo minimálna mzda je základný plat, to nie je niečo čo ešte by malo niečo podliezť. Ale myslím, že bolo všetko povedané. Ďakujem vám za tú iniciatívu aj ja.
39. schôdza NR SR - 13.deň - B. popoludní
Dátum: 2025-09-29
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

Ďakujem pekne. Riešime tu nejaké procedurálne veci so spravodajcami. Ďakujem. Je to jasné, ktorým smerom potrebujeme postupovať, ty si to, Maroš, tak jasne povedal, treba hľadať spôsoby ako môžme tým rodinám aj tým jednotlivcom pomôcť. Ja ako učiteľ som vždy zástancom toho, že pravda oslobodzuje, že otvára oči. Je dobré mať osobné informácie, mať to tak nejak spojené, uvádzal si na viacerých príkladoch, že niekto to vidí, že sem, tam, ale keď sa toto dá dohromady za ten mesiac, alebo za nejaké časové obdobie, tak je to dobre vidieť, že to nie je len maličkosť, ale že je to vážna vec, že to má nejaký trend. Samozrejme, že je to iba pomôcka a ja si myslím, že my ako štát ani nemôžme úplne vyriešiť osobné problémy ľudí, ale môžme vytvárať nejaký rámec a ak je niečo spoločenská pliaga, a bohužiaľ, hazard môže viesť až k takým, k takým stavom, ktoré sú naozaj pliagou. Tak potom musíme to aj spoločensky, aj politicky riešiť, a to ako prevenciou, tak potom nejakou reguláciou, ako sú napr. aj to zdanenie, a preto to tu máme v parlamente, aby sme našli tie najlepšie riešenia, aby sme vychytali nejaké legislatívne chyby, aby sme si povedali, že toto funguje, ja to poznám stade, urobili nejakú komparáciu, takže ja som za to vďačný a naozaj treba obmedziť hazard, chrániť pred hazardom a podporovať rodiny. Ďakujem.